Atiku ya gargadi gwamnatin tarayya akan muhimmancin karfafa ts
Atiku ya gargadi gwamnatin tarayya akan muhimmancin karfafa tsaro
By Amina Abdullahi, Yola | Publish Date: May 11 2018 3:00AM
Tsohon Mataimakin Shugaban kasa, Alhaji Atiku Abubakar ya gargadi gwamnatin tarayya da ta karfafa tsaro kafin zuwan shekarar 2019 domin gudanar da zaben cikin lumana da kwanciyar hankali.
Atiku Abubakar ya bayyana hakan ne a ranar Litinin da ya gabata a asibitin gwamnatin tarayya dake Adamawa (FMC) a lokacin da ya kai ziyarar jaje ga wadanda harin bam da ya afku a Mubi ya jikkata kwanakin baya.
“Zaben shekarar 2019 na gabatowa ya kamata gwamnatin tarayya ta karfafa sanya matakan tsaro domin kare al’umma daga fadawa hannun maso garkuwa da mutane da ‘yan fashi da kuma ‘yan ta’adda da sauran ababen dake janyo tashin hankali,” in ji shi. Atiku ya ce kamata ya yi a ware sojoji daga ‘yan sanda da hukumar NSCDC da makamantansu wajen kulawa da rayukan mutane a cikin gari, sannan a kara koyar da sojojin yadda za su magance matsalolin tsaro.
Ya kuma kara da cewa matakan tsaron sun yi kadan kamata ya yi a sake daukan wadansu aiki domin a karfafa tsaron kasar. Wazirin na Adamawa ya bada gudumuwar naira Miliyan 10 ga asusun asibitin tarayya na Yola wadda ake kira da ‘Pauper’s fund’ domin kulawa wadanda suka ji rauni a harin bam ko wani bala’i wadda ba a fata. Daraktan asibitin FMC, Farfesa Auwal Abubakar ya ce a kalla mutum dari uku ne suka ci gajiyar wadannan kudaden da tsohon mataimakin shugaban kasa ke bayarwa.